L’Udin nol vinç, ma al convinç. La scuadre di balon furlane e fronte la Juventus cun snait e cun caratar, no à sudizion viers dai prins in classifiche e salacor e pues lamentâsi in cont dal risultât, che su la fonde dal volum di zûc e dal numar di ocasions al podeve jessi un altri, plui favorevul ai nestri blancs e neris.
Stramaccioni al mande in cjamp un Udin in formât 3-5-2, cu la linie difensive formade di Piris, Heurteaux e Danilo, cu la cubie ofensive Di Natale-Thereau e cul pacut dal centricjamp che si stramude intun 4+1, tignint cont des carateristichis e dal zûc di Bruno Fernandes, che al fâs il trecuartist e al à ancje il compit di tignî bot a Pirlo. Te Juve si viôt l’ex Pereyra, che al cjate puest tra i titolârs ancje par vie de dople assence di Marchisio e Vidal, intant che in atac dongje di Tevez al partìs dal prin minût Llorente.
Se la prime conclusion e je dai ospits, cun Llorente, za sul imprin de partide al è l’Udin a masanâ plui zûc. La scuadre furlane e je atente daûr, e ocupe i spazis e cussì e limite lis manovris juventinis te fasse mezane e e rive a puartâsi indenant cun sucès. Lu mostrin ad in plen une conclusion di Allan, che al sarà un dai miôr ae fin de partide, massime tal so duel cun Pogba, e ancjemò di plui la combinazion Thereau-Di Natale-Bruno Fernandes, che al minût numar 12 e puarte il zuiadôr portughês di bessôl denant di Buffon.
Magari cussì no, Bruno si inçopede sul plui biel e cheste ocasion mancjade e condizionarà dute la sô partide, però al è un biel segnâl di personalitât e vivarositât. A rivin cussì altris conclusions dal Udin: un tîr di Thereau fermât di Buffon e un altri fûr scuare ancjemò di Bruno Fernandes.
La Juve e rispuint cun Llorente e cun Pogba, ma l’Udin al manten il control des operazions e il prin timp al finìs cence goi.
Tal secont timp al è ancjemò Bruno Fernandes, dopo sîs minûts, a tirâ in puarte: Buffon al mande il balon in corner e te azion seguitive al prove la incuarnade Danilo, ma il puartîr de Juve i dîs di no. L’Udin al ten il balin in man e il balon tra i pîts, ancje se la Juve e rive a fâsi viodi indenant in maniere avonde pericolose, cu Pereyra che al cjape la travierse e plui indenant cun Morata, metût dentri di Allegri al puest di un Llorente avonde smamît.
In cheste fase de partide Piris si met in evidence cuintri dal gnûf jentrât, che intun pâr di ocasions al prove il colp dal ko pe scuadre di Allegri ma nol rive a bersai.
Si fâs viodi ancje il so compagn Tevez, te ultime part de partide, ma l’Udin no si scompon e al ten bot ancjemò, cence pôre, cun snait e cun caratar.
E finìs zero a zero: un pont par om e pe scuadre di balon furlane une biele sodisfazion, che e va plui inlà dal risultât.
Un batiman particolâr par Allan, che tal so duel con Pogba al rive ancje a fâi un tunel al zoiel juventin, e al fâs fieste inte maniere miôr pe sô presince numar cent cu la maie dal Udin.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn